**2020-жылдан 2022-жылга чейинки мезгилде бажы талаштары боюнча иштерди административдик соттор тарабынан кароо боюнча соттук практиканы жалпылоо.**

Кыргыз Республикасынын Жогорку сотунун 2023-жылдын биринчи жарым жылдыгына карата иш планына ылайык соттук тажрыйбаны жалпылоо, сот статистикасын анализдөө жана Пленумдун ишин камсыздоо бөлүмү тарабынан 2020-жылдан 2022-жылга чейинки бажы талаштары боюнча иштерди административдик соттор тарабынан каралышынын соттук практикасын жалпылоо жүргүзүлдү.

Жалпылоонун максаты соттор чыгарган соттук актыларга талдоо жүргүзүү, көрсөтүлгөн категориядагы иштерди өз убагында, сапаттуу жана негиздүү кароо үчүн бирдиктүү соттук практиканы түзүү болуп саналат.

Республиканын административдик соттору берген статистикалык маалыматтарга ылайык көрсөтүлгөн мезгилде 25 иш каралган, анын ичинде чечим чыгаруу менен 22 иш каралган (административдик доону канааттандыруу менен - 9 иш); 3 иш боюнча өндүрүш токтотулган. Көрсөтүлгөн 25 иштин ичинен:

2020 – жылы 6 иш аяктаган, анын ичинде чечим чыгаруу менен 5 иш каралган (доону канааттандыруу менен-2); 1 иш боюнча өндүрүш токтотулган.

2021 – жылы 7 иш аяктап, анын ичинде чечим чыгаруу менен 6 иш каралган (доону канааттандыруу менен-4); 1 иш боюнча өндүрүш токтотулган.

2022 – жылы 12 иш аяктаган, анын ичинде чечим чыгаруу менен 11 иш каралган (доону доону канааттандыруу менен-3); 1 иш боюнча өндүрүш токтотулган.

Жалпылоого 18 иш келип түшкөн, анын ичинен 1 иш жалпыланган темага кирбейт, ошону менен 17 административдик иш изилденди, анын ичинен чечим чыгаруу менен 14 иш (административдик доону канааттандыруу менен-7 иш, канааттандыруудан баш тартуу менен -7 иш); 2 иш боюнча КР АПКнин 186-беренесинин 9-пунктунун негизинде жана 1 иш боюнча КР АПКнин 186-беренесинин 1-пунктунун негизинде өндүрүш токтотулган.

15 иш боюнча биринчи инстанциядагы соттун кабыл алынган соттук актылары апелляциялык тартипте даттанылган, аларды кароонун жыйынтыгы боюнча: 13 соттук акты (10 чечим жана 3 аныктама) өзгөртүүсүз калтырылган; 2 чечим жаңы чечим чыгаруу менен жокко чыгарылган.

Кассациялык тартипте КР Жогорку сотуна биринчи жана апелляциялык инстанциялардагы соттор чыгарган 9 соттук акт даттанылган. Аларды кароонун жыйынтыгы боюнча: 3 соттук акт-күчүндө калтырылган; 3 иш боюнча соттук актылар жокко чыгарылып, жаңы чечим чыгарылган; 1 даттануу-даттануунун мөөнөтүн калыбына келтирүү жөнүндө өтүнүчтү канааттандыруусуз калтырууга байланыштуу кайтарылган; 1 иш боюнча экинчи инстанциядагы соттун соттук актысы күчүндө калтырылган жана 1 иш боюнча экинчи инстанциядагы соттун соттук актысы өзгөртүлгөн.

1. ***Кыргыз Республикасынын бажы мыйзамдары.***

Бажылык жөнгө салуу - бул Кыргыз Республикасындагы Евразия экономикалык бирлигинин бажы чек арасы аркылуу товарларды өткөрүү, алардын Кыргыз Республикасындагы Евразия экономикалык бирлигинин бажы аймагында же анын чегинен тышкары туруусунун жана анын пайдаланылуусунун тартибин жана шарттарын, товарларды бажы аймагына алып келүүгө жана бажы аймагынан алып чыгууга, товарларды убактылуу сактоого, аларды бажылык декларациялоого жана чыгарууга байланышкан бажы операцияларын, башка бажы операцияларын жүргүзүү тартибин, бажы төлөмдөрүн, атайын, демпингге каршы, компенсациялык алымдарды төлөө жана бажы контролун жүргүзүү тартибин белгилөөгө байланышкан мамилелерди укуктук жөнгө салуу, ошондой эле бажы органдарынын жана бажы аймагында же анын чегинен тышкары товарларга ээлик кылуу, пайдалануу жана (же) тескөө укугун ишке ашыруучу адамдардын ортосундагы укуктук мамилелерди регламенттөө.

Бажы иши бажылык укук мамилелерин жөнгө салуучу, Евразия экономикалык бирлигинин укугун түзүүчү эл аралык келишимдерди жана актыларды жана Кыргыз Республикасынын бажылык жөнгө салуу жөнүндө мыйзамдарын сактоону камсыз кылуучу каражаттардын жана методдордун жыйындысын билдирет. Кыргыз Республикасында бажылык жөнгө салуунун укуктук негизин 2014-жылдын 29-майындагы Евразия экономикалык бирлиги жөнүндө [келишим](toktom://db/125546) (мындан ары - Бирлик жөнүндө келишим), Евразия экономикалык бирлигинин Бажы [кодекси](toktom://db/146630) (мындан ары- ЕЭБ Кодекси), бажылык жөнгө салуу чөйрөсүндөгү эл аралык келишимдер жана актылар, “Бажылык жөнгө салуу жөнүндө” Кыргыз Республикасынын 2019-жылдын 24-апрелиндеги №52 Мыйзами жана кабыл алынышы [Кодексте](toktom://db/146630), бажылык жөнгө салуу чөйрөсүндөгү эл аралык келишимдерде жана актыларда жана Бажылык жөнгө салуу жөнүндө Мыйзамда каралган ченемдик укуктук актылар түзөт.

Кыргыз Республикасынын 2014-жылдын 29-майындагы Евразия экономикалык бирлиги жөнүндө келишимге, ошондой эле Евразия экономикалык бирлигинин укугуна кирген башка эл аралык келишимдерге кошулуусу жөнүндө келишимге Кыргыз Республикасы 2014-жылы 23-декабрда кол койгон.

Кыргыз Республикасынын 2015-жылдын 21-майындагы №111 "Евразия экономикалык бирлиги жөнүндө келишимге Кыргыз Республикасынын кошулуусу боюнча эл аралык келишимдерди ратификациялоо жөнүндө” Мыйзамы менен **“**Кыргыз Республикасынын Евразия экономикалык бирлиги жөнүндө келишимге кошулуусу жөнүндө” 2014-жылдын 29-майындагы Келишим ратификацияланган. Мыйзам расмий жарыяланган күндөн 2015-жылдын 22-майынан тартып күчүнө кирген.

Эгерде Кыргыз Республикасынын эл аралык келишимдеринде “Бажылык жөнгө салуу жөнүндө" Мыйзамда камтылган эрежелерден башкача эрежелер белгиленсе, Кыргыз Республикасынын эл аралык келишимдеринин эрежелери (нормалары) колдонулат. (1-бер.4-п.).

Кыргыз Республикасында бажы ишине түздөн-түз жетекчилик кылган жана бажы иши чөйрөсүндөгү ыйгарым укуктуу мамлекеттик органдын функцияларына ээ болгон Кыргыз Республикасынын аткаруу бийлигинин мамлекеттик органы болуп Кыргыз Республикасынын Финансы министрлигине караштуу Мамлекеттик бажы кызматы эсептелет (мындан ары-МБК) ( Министрлер Кабинетинин "Кыргыз Республикасынын Финансы министрлигинин ведомстволук бөлүмдөрүнүн маселелери жөнүндө" 2021-жылдын 10-декабрындагы № 302 токтому менен бекитилген Кыргыз Республикасынын Финансы министрлигине караштуу Мамлекеттик бажы кызматы жөнүндө Жобонун 2 жана 3-пункттары).

Ушул жалпылоону жүргүзүү мезгилинде Кыргыз Республикасынын 2019-жылдын 24-апрелиндеги №52 - "Бажылык жөнгө салуу жөнүндө" Мыйзамы колдонулат, ал ЕЭБ кодекси, бажылык жөнгө салуу чөйрөсүндөгү эл аралык келишимдер жана актылар менен жөнгө салынбаган бажылык укуктук мамилелерди, ошондой эле Кодекске ылайык жөнгө салуу Кыргыз Республикасынын мыйзамдарына ылайык жүзөгө ашырылуучу бажылык укуктук мамилелерди жөнгө салат.

***II. Бажылык жөнгө салуу чөйрөсүндөгү эл аралык келишимдерге, актыларга, Кыргыз Республикасынын мыйзамдарына ылайык бажы төлөмдөрүн төлөө боюнча жеңилдиктер берилген шарттуу чыгарылган товарлар берилген жеңилдиктердин шарттарына ылайык келген максаттарда гана колдонулат. Аталган товарларды жеңилдиктер берилгенден (сатуу, ажыратуу) башка максаттарда колдонуу, бажы төлөмдөрүнүн шарттуу түрдө эсептелинген суммасын төлөө шартында бажы органынын уруксаты менен жол берилет.***

1. ААК "КИБ" сотко МБКга," Түндүк " темир жол бажысына карата 08.09.2021-жылдагы №29/1854 жана 11.10.2021-жылдагы №25/6885 чечимдерди жараксыз деп табуу, чектөөлөрдү алып салуу жөнүндө жаңы чечим кабыл алууга милдеттендирүү жөнүндө административдик доо менен кайрылган **(иш АД-113/22абс8).**

Иштин материалдарынан караганда №911007/231213 бажы жүк декларациясына ылайык, 23.12.2013-жылы Кыргыз Республикасынын аймагына беш жеңил автоунаа алынып келинип, доогердин атында катталган. 19.08.2021-жылы доогер "Түндүк" ТЖБга тиешелүү декларацияда көрсөтүлгөн шарттуу эсептелген бажы алымдарын төлөөдөн бошотуу менен негизги каражат катары пайдалануудан башка максаттарда аталган автомобилдерди пайдалануу боюнча чектөөлөрдү алып салууну кайрадан өтүнүп арыз менен кайрылган. Бул арызды кароонун жыйынтыгы боюнча "Түндүк" ТЖБ 08.09.2021-жылдагы чыгыш №25-05-20/1854 катында ташып келинген автотранспорт каражаттарын жеңилдиктер берилгенге байланыштуу башка максаттарда пайдалануу бажы алымынын эсептелген суммасын төлөгөн шартта мүмкүн экендигин көрсөткөн. ААК "КИБ" бул чечимге макул болбой, 27.09.2021-жылы №001/780-78/3 арыз менен МБКга кайрылган.

2021-жылдын 11-октябрында №25/6885 чечими менен автомашиналарды берүүгө (сатууга, ажыратууга) кириш бажы алымдарынын шарттуу эсептелген суммасы төлөнгөн шартта гана бажы органынын уруксаты менен жол берилерин көрсөтүү менен даттанууну канааттандыруудан баш тарткан.

Биринчи инстанциядагы сот төмөнкү негиздер боюнча доо негизсиз деген тыянакка келген:

ЕЭБ Кодексинин ст. 126-беренесинин 1-п. 1-пп. ылайык, шарттуу чыгарылган товарлар болуп ички керектөө үчүн чыгаруунун бажы жол-жобосуна жайгаштырылган, аларга карата товарларды пайдалануу жана (же) тескөө боюнча чектөөлөр менен байланышкан ташып кирүү бажы алымдарын, салыктарды төлөө боюнча жеңилдиктер колдонулган товарлар эсептелет. Ушул берененин 2-пунктуна ылайык шарттуу чыгарылган, 1-п. 1-пп. көрсөтүлгөн товарларга карата ушул берененин 1-пункту, ташып келүү бажы алымдарын, салыктарды төлөө боюнча жеңилдиктерди берүүнүн максаттары жана шарттары, ошондой эле мындай жеңилдиктерди колдонууга байланыштуу мындай товарларды пайдалануу жана (же) тескөө боюнча чектөөлөр сакталууга тийиш.

ЕЭБ Кодексинин 126-беренесинин 6-пунктуна ылайык шарттуу чыгарылган товарлар чет өлкөлүк товарлардын статусуна ээ жана мындай товарлар Бирликтин товарларынын статусун алганга чейин бажы контролунда болот. Ушул берененин 1-п. 1-пп. каралган товарларган карата, шарттуу чыгарылган товарлар, эгерде мүчө мамлекеттердин мыйзамдарында башкача белгиленбесе, кириш бажы алымдарын, салыктарды төлөө боюнча милдеттер токтотулгандан кийин бирликтин товарларынын статусуна ээ болот.

Кыргыз Республикасынын Өкмөтүнүн 2020-жылдын 13-февралында №79 токтому менен бекитилген “Бажы төлөмдөрүн, атайын, демпингге каршы жана компенсациялык алымдарды эсептөөнү жана төлөөнү контролдоо боюнча” Нускамага ылайык 12-пунктунда бажылык жөнгө салуу чөйрөсүндөгү эл аралык келишимдерге, актыларга, Кыргыз Республикасынын мыйзамдарына ылайык бажы төлөмдөрүн төлөө боюнча жеңилдиктер берилген шарттуу чыгарылган товарлар берилген жеңилдиктердин шарттарына ылайык келген максаттарда гана колдонулат. Аталган товарларды жеңилдиктер берилгенден (сатуу, ажыратуу) башка максаттарда колдонуу, бажы төлөмдөрүнүн шарттуу түрдө эсептелинген суммасын төлөө шартында бажы органынын уруксаты менен жол берилет деп белгиленген. Буга байланыштуу, биринчи инстанциядагы сот административдик доону канааттандырууга негиз тапкан эмес жана 2022-жылдын 8-февралындагы чечими менен доону канааттандыруусуз калтырган. Биринчи инстанциядагы соттун чечимин жогору турган сот инстанциялары күчүндө калтырган.

***III. Бажы органы тарабынан жөнөтүлгөн Кабарламага карата даттануу жак мындай Кабарламаны алган күндөн тартып он календардык күндүн ичинде бажы иши чөйрөсүндөгү ыйгарым укуктуу мамлекеттик органга берилет (Бажылык жөнгө салуу жөнүндө Мыйзамдын 166-бер. 2-бөл.). Даттанууну берүү мөөнөтү жүйөлүү себептерден улам өткөрүп жиберилген учурда, бул мөөнөт даттануу менен кайрылган жактын арызы боюнча, даттанууну кароого укуктуу бажы органы тарабынан калыбына келтирилиши мүмкүн.***

1. Ж.Ш.Ж. сотко МБКга, "Түндүк" ТЖБга 15.03.2022-жылдагы №27-10-09/120 чечимди жараксыз деп табуу жөнүндө административдик доо менен кайрылып **(иш №АД-540/22абс3),** доогер тарабынан 24.11.2015-жылы бажы декларациясын берген учурда бардык эсептелген бажы төлөмдөрүнүн төлөп, ТН ТЭИ 7210700000 коду менен түрмөк менен цинктелген сырдалган болот алынып келингендигин көрсөткөн.

28.12.2016-жылы "Түндүк" ТЖБ доогерге бажы төлөмдөрүн төлөө жөнүндө №28 Талапты тапшырган, ага ылайык доогер кошумча 958 211,3 сом төлөөгө тийиш, анын ичинде: ташып кирүү бажы алымы-629 911,5 сом, КНС-75 589,38 сом, туум – 262 710,42 сом. Андан кийин, 14.02.2022-жылы доогерге бажы төлөмдөрүнүн, атайын, демпингге каршы, компенсациялык алымдардын белгиленген мөөнөттө төлөнбөгөн суммалары жөнүндө 2021-жылдын 9-августунда №6 Кабарлама берилген, ага ылайык доогер 450 790,46 сом өлчөмүндө туум, анын ичинде антидемпингдик алымга туум – 404 277,20 сом, НДСке туум-48 513,26 сом төлөшү керек.

Доогер "Бажылык жөнгө салуу жөнүндө" Мыйзамынын ченемдерине таянуу менен "Түндүк" ТЖБнын Кабарламасында көрсөтүлгөн эсептөөлөр ушул Мыйзамдын талаптарын бузуу менен жүргүзүлгөндүгүн жана товар чыгарылган учурдан тартып 5 жыл өткөндөн кийин, б.а. бажы төлөмдөрүн өндүрүү мөөнөтү аяктагандан кийин тапшырылгандыгын көрсөтөт.

Бишкек шаарынын административдик сотунун 2022-жылдын 6-июнундагы чечими менен административдик доо канааттандыруусуз калтырылган, сот "Бажылык жөнгө салуу жөнүндө" Мыйзамынын 170-беренесинин 1-бөлүгүнүн 1-пунктуна шилтеме берүү менен бажы органы доогердин даттануусун кароодон мыйзамдуу түрдө баш тартты деп эсептеген, анткени сот жыйынынын жүрүшүндө доогер тарабынан мөөнөттү өткөрүүнүн жүйөөлүү себептеринин далилдери көрсөтүлгөн эмес.

Апелляциялык инстанция соту боюнча биринчи инстанциядагы соттун тыянактары менен макул болуп, 2022-жылдын 13-сентябрындагы аныктамасы менен биринчи инстанциядагы соттун чечимин өзгөртүүсүз калтырган.

Кыргыз Республикасынын Жогорку сотунун кассациялык инстанциясынын 2022-жылдын 21-ноябрындагы токтому менен биринчи жана апелляциялык инстанциядагы соттордун соттук актылары жокко чыгарылып, иш боюнча административдик доону канааттандыруу мнен жаңы чечим кабыл алынган: кассациялык инстанциядагы сот МБКнын 15.03.2022-жылдагы №27-10-09/120 чечимин жараксыз деп таап, Ж.Ш. Ж.нын 10.03.2022-жылдагы даттануусун кароого милдеттендирген.

Иш боюнча кабыл алынган сот актыларын жокко чыгаруу үчүн төмөнкү жагдайлар негиз болду:

Иштин материалдарынан көрүнүп тургандай, бажы төлөмдөрүн төлөө жөнүндө Талап боюнча карыздарды өз убагында төлөбөгөндүгүнө байланыштуу 28.12.2016-жылы "Түндүк" ТЖБ тарабынан Ж.Ш.Ж.га бажы төлөмдөрүнүн, атайын, демпингге каршы, компенсациялык алымдардын белгиленген мөөнөттө төлөнбөгөн суммалары жөнүндө 09.08.2021-жылдан № 6 жалпы суммасы 452 790,46 сомго Кабарлама жөнөтүлгөн.

Бажы органынын бул Кабарламасына макул болбой, доогер даттануу берүү үчүн мөөнөттү калыбына келтирүү жөнүндө арызды тиркөө менен МБКга даттануу менен кайрылган. 2022-жылдын 15-мартындагы №27-10-09/120 кат менен доогерге өткөрүлүп жиберилген мөөнөттү калыбына келтирүүдөн баш тартылгандыгына байланыштуу даттанууну кароодон баш тартылган.

Кыргыз Республикасынын "Бажылык жөнгө салуу жөнүндө" Мыйзамынын 164-беренесине ылайык, ар бир жак, эгерде ушул жактын пикиринде бажы органынын (бажы органынын кызмат адамынын) чечими, аракети (аракетсиздиги) аркылуу анын укуктары жана эркиндиктери бузулса, аларды ишке ашырууга тоскоолдуктар түзүлсө же болбосо кандайдыр бир милдет ага мыйзамсыз жүктөлсө, мындай чечимди, аракетти (аракетсиздикти) даттанууга укуктуу.

Бажы органы тарабынан жөнөтүлгөн Кабарламага карата даттануу жак мындай Кабарламаны алган күндөн тартып он календардык күндүн ичинде бажы иши чөйрөсүндөгү ыйгарым укуктуу мамлекеттик органга берилет. (Бажылык жөнгө салуу Мыйзамынын 166-бер.2-бөл.).

Аталган Мыйзамдын 167-беренесинин 1-пунктуна ылайык даттанууну берүү мөөнөтү жүйөлүү себептерден улам өткөрүп жиберилген учурда, бул мөөнөт даттануу менен кайрылган жактын арызы боюнча, даттанууну кароого укуктуу бажы органы тарабынан калыбына келтирилиши мүмкүн.

"Административдик иштин негиздери жана административдик жол-жоболор жөнүндө" Кыргыз Республикасынын Мыйзамынын 63-беренесинин 2-бөлүгүнө ылайык, мөөнөттү калыбына келтирүү жөнүндө арыз берүү менен бир убакта административдик даттануу берилет. Даттанууга өтүп кеткен мөөнөттү калыбына келтирүү жөнүндө арыз жүйөлүү себептерге негиз жок болгон күндөн тартып отуз жумушчу күндүн ичинде берилиши мүмкүн.

Иштин материалдарынан көрүнүп тургандай, 26.12.2016-жылдагы №28 бажы төлөмдөрүн төлөө жөнүндө талап боюнча туумдарды кошумча эсептөөгө байланыштуу "Түндүк" ТЖБ доогерге бажы төлөмдөрүнүн, атайын, демпингге каршы, компенсациялык алымдардын белгиленген мөөнөттө төлөнбөгөн суммалары жөнүндө 09.08.2021-жылы № 6 Кабарлама жөнөткөн. Ошону менен бирге бул Кабарлама Ж.Ш.Ж.га 14.02.2022-жылы- 6 ай өткөндөн кийин берилген. Административдик арыз даттануу мөөнөтүн калыбына келтирүү жөнүндө арыз менен бирге 10.03.2022-жылы, б.а. мыйзамда белгиленген мөөнөттө берилген. Буга байланыштуу биринчи жана апелляциялык инстанциядагы соттордун тыянактары туура эмес болуп саналат.

Бажы органынын талаптарына даттануу үчүн он күндүк мөөнөттү өткөрүп жиберүүнүн себептеринин жүйөлүүлүгү жөнүндө маселесин кароодо материалдык укуктун ченемдерин туура эмес колдонуу кассациялык инстанция тарабынан **№АД-223/20мбс3** иши боюнча биринчи жана апелляциялык инстанциядагы соттук актыларды жокко чыгарууга алып келди.

Көрсөтүлгөн ишти кароодо ыйгарым укуктуу мамлекеттик органга даттануу берүү үчүн каралган он күндүк мөөнөттүн өтүшүнүн башталышын аныктоодо соттор тарабынан "Бажылык жөнгө салуу жөнүндө" Мыйзамынын 5-беренеси эске алынган эмес, бул нормага ылайык ЕЭБ [Кодексте](toktom://db/146630) жана ушул Мыйзамда белгиленген, убакыттын мезгили же болбосо жагдайдын келип чыгышы менен аныкталган мөөнөттөрдүн башталышын жана аякташын аныктоо ЕЭБ Кодексинин [4-беренесинин жана 4-берененин 3 жана 6 бөлүктөрүндө](toktom://db/146630#st_4)  каралган тартипте жүзөгө ашырыла тургандыгын караштырат, ага ылайык жылдар, айлар же күндөр менен эсептелген мөөнөттүн өтүшү календардык датадан же башталышы аныкталган окуя болгон күндөн кийинки күнү башталат, ал эми саат менен эсептелүүчү мөөнөттүн башталышы аныкталган окуя болгон сааттан кийинки сааттан башталат. Ошондой эле материалдык укуктун ченемдерин туура эмес колдонуу **№АД-247/20мбс5** иши боюнча биринчи жана апелляциялык инстанциялардагы соттордун соттук актыларын жокко чыгарууга негиз болгон.

***IV. Бажы төлөмдөрүн, атайын, демпингге каршы, компенсациялык алымдарды эсептөөнүн, төлөөнүн, өндүрүп алуунун, кайтаруунун, аларды төлөө мөөнөттөрүн өзгөртүүнүн, ошондой эле бажы төлөмдөрүн, атайын, демпингге каршы, компенсациялык алымдарды төлөө боюнча милдеттерди аткарууну камсыз кылуунун тартиби Кыргыз Республикасынын Өкмөтүнүн 2020-жылдын 23-февралындагы №79 токтому менен бекитилген Бажы төлөмдөрүн, атайын, демпингге каршы жана компенсациялык алымдарды эсептөөнү жана төлөөнү контролдоо боюнча Нускама менен жөнгө салынат.***

Аталган Нускаманын V бөлүмү бажы төлөмдөрүн, атайын, демпингге каршы, компенсациялык алымдарды кайтаруу тартибин жөнгө салат.

V бөлүмдүн 76 жана 77-пункттарына ылайык бажы төлөмдөрүнүн, атайын, демпингге каршы, компенсациялык алымдардын ашыкча төлөнгөн же ашыкча өндүрүлгөн суммалары төлөөчүнүн арызы боюнча бажы органы тарабынан кайтарылууга тийиш. Көрсөтүлгөн арыз көрсөтүлгөн суммалар эсебине төлөнгөн бажы органына алар төлөнгөн күндөн тартып үч жылдан кечиктирилбестен берилет. Ашыкча төлөнгөн же ашыкча өндүрүлгөн бажы төлөмдөрүн, атайын, демпингге каршы, компенсациялык алымдарды кайтаруу бажы төлөмдөрүнүн, атайын, демпингге каршы, компенсациялык алымдардын суммалары эсебине түшкөн бажы органынын чечими боюнча жүргүзүлөт. Ашыкча төлөнгөн же ашыкча өндүрүлгөн бажы төлөмдөрүнүн, атайын, демпингге каршы, компенсациялык алымдардын суммаларын кайтаруу жөнүндө арызды кайтаруунун, кайтаруу жөнүндө чечимди кабыл алуунун жалпы мөөнөтү кайтаруу жөнүндө арыз берилген жана бардык зарыл документтер берилген күндөн тартып 30 (отуз) календардык күндөн ашпоого тийиш.

"ГКМ" ЖЧКсы Түндүк-Чыгыш бажысынын 25.03.2021-жылдагы №4 Кабарламасын, МБКны 21.04.2021-жылдагы №25-10-08/2840 чечимин жараксыз деп табуу жөнүндө административдик доо менен сотко кайрылган **(иш АД-714/21)**.

Бишкек шаарынын административдик сотунун 2021-жылдын 22-ноябрындагы чечими менен административдик доо канааттандырылган: Түндүк-Чыгыш бажысынын белгиленген мөөнөттө төлөнбөгөн бажы төлөмдөрү, атайын, демпингге каршы, компенсациялык алымдар жөнүндө 25.03.2021-жылдагы №4 Кабарламасы, МБКнын 21.04.2021-жылдагы №25-10-08/2840 чечими, МБКнын жана Түндүк-Чыгыш бажысынын "Ташып кирүү бажы алымдары" төлөмүнө “Кыргыз Республикасынын аймагына үчүнчү өлкөлөрдөн ташылып келинген товарларга КНС" бажы төлөмүнө ашыкча төлөнгөн 39 979 өлчөмүндө сумманы эсепке алуудан баш тартуу арекеттери жараксыз деп табылган. Сот Түндүк-Чыгыш бажысын 39 979 999,99 сом ашыкча төлөнгөн сумманы жүргүзүүгө милдеттендирген.

2022-жылдын 18-февралындагы апелляциялык инстанциянын аныктамасы менен биринчи инстанциядагы соттун чечими өзгөрүүсүз калтырылган.

Сот актылары кассациялык тартипте даттанылган эмес.

Иштин материалдарынан Түндүк - Чыгыш бажысы тарабынан 25.03.2021-жылдагы №4 Кабарламанын негизинде "ГКМ" ЖЧКсына 79 959 999,98 сом ташып келүү бажы алымы кошумча эсептелген, анын ичинен: 39 979 999,99 сом ташып келүү бажы алымы жана 39 979 999,99 сом туум.

МБКнын 21.04.2021-жылдагы чечими менен "ГКМ" ЖЧКнын даттануусун канааттандыруудан баш тартылып, 25.03.2021-жылдагы №4 Кабарлама мыйзамдуу деп табылган.

Ушуга байланыштуу доогер административдик доо менен сотко кайрылган.

Иштин материалдары менен аныкталгандай, "ГКМ" ЖЧК тарабынан Борбордук бажынын эсебине төлөмдөрдү дайындоо менен: ЕТТ ставкалары боюнча төлөнгөн жана ЕЭБге кошулуу жөнүндө келишимге ылайык чегерилген ташып келүүлөргө бажы алымдары 40000000 сом өлчөмүндө которулган. Бирок, көрсөтүлгөн сумманы "Кыргызстан коммерциялык Банкы" ААКнын кызматкерлери жаңылыштык менен Борбордук бажынын эсебине үчүнчү өлкөлөрдөн КР аймагына ташылып келген товарларга КНС төлөмү катары которуп койгон. "Кыргызстан коммерциялык Банкы" ААКнын КР Финанссы Министрлигинин Борбордук казыналыгына даректелген 26.01.2018-жылкы катынан Банк "ГКМ" ЖЧКсынан 25.01.2018–жылы Борбордук бажынын алыш-бериш эсебине түшкөн 40000000 сом өлчөмүндөгү акча каражаттарын Кыргыз Республикасынын Финансы министрлигинин Борбордук казыналыгынын алыш-бериш эсебине ЕТТ ставкалары боюнча төлөнгөн жана ЕЭБге кошулуу жөнүндө келишимге ылайык чегерилген ташып келүүлөргө бажы алымдары чегерүүнү суранган.

Мындан тышкары, "ГКМ" ЖЧК менен Түндүк-Чыгыш бажысынын ортосундагы сотко берилген өз ара эсептешүүлөрдү салыштыруу актыларына ылайык 06.04.2018-жылдан 28.02.2021-жылга чейинки мезгил үчүн 2018-жылдан тартып декларант тарабынан 40000000 сомдон 43000000 сомго чейинки суммаларды ашыкча төлөө жүргүзүлүүдө.

Ошондой эле КР Башкы прокуратурасынын өкүлү тарабынан козголгон кылмыш ишинин алкагында Борбордук бажынын эсебине Коом тарабынан 40000000 сом төлөнгөн факты аныкталгандыгы тастыкталган.

Демек, соттор тарабынан доогердин бажы алымдарын төлөөдөн баш тартуу фактысы жок экендиги туура аныкталган.

ЕЭБ кодексинин 136-беренесинин 1-бөлүгүнө ылайык, ички керектөө үчүн чыгаруунун бажы жол-жобосуна киргизилген товарларга карата ташып кирүү бажы салыктарын, атайын, демпингге каршы, компенсациялык алымдарды төлөө боюнча милдет декларантта товарларга декларацияны бажы органы каттаган учурдан тартып пайда болот.

Доогер тарабынан 2018-жылы эле бажы төлөмдөрүн төлөө боюнча милдеттенмелер аткарылган, ал эми жоопкерлер тарабынан төлөмдөрдү контролдоо жана эсепке алуу боюнча өздөрүнүн функционалдык милдеттерин аткаргандыгын тастыктаган документтер берилген эмес, бул туумдардын негизсиз чегерилишине алып келген.

Ушул сыяктуу негиздер боюнча Бишкек шаарынын административдик сотунун **№АД-713/21 иши** боюнча 2021-жылдын 19-ноябрындагы чечими менен “ГКМ” ЖЧКнын "Манас" бажысынын 29.03.2021-жылдагы №07-28/3 Кабарламасын, МБКнын 21.04.2021-жылдагы №25-10-08/2841 чечимин, МБКны "Түндүк-Чыгыш" бажысынын эсебине ашыкча төлөнгөн 2 990 702,01 сом – ташып келүүдөгү бажы алымы, 3 570 083,75 сом – үчүнчү өлкөлөрдөн КР аймагына ташылып келүүчү товарларга КНС төлөмдөрүн "Манас" бажысынын тийиштүү бажы төлөмдөрүн төлөө милдетин аткаруунун эсебине чегерүүнү милдеттендирүү жөнүндө административдик доосу канаатандырылган.

Биринчи инстанциядагы соттун чечими 2022-жылдын 18-февралындагы апелляциялык инстанциянын аныктамасы менен өзгөртүүсүз калтырылган.

Кассациялык тартипте даттанылган эмес.

***V. “Бажылык жөнгө салуу жөнүндө" 24.04.2019-жылдагы №52 Мыйзамына ылайык, бажы төлөмдөрүнө төмөнкүлөр кирет: ташып келүүдөгү бажы алымы; ташып чыгуудагы бажы алымы; кошумча нарк салыгы; акциздер (акциздик сапыктар); бажы жыйымдары (Мыйзамдын 40-беренеси).***

Курулуш компаниясы сотко "Түндүк" ТЖБга, МБКга карата доогерге таандык жабдууларды (6 даана санында лифттерди) бажы документтерин КНС төлөөдөн бошотуу менен жол-жоболоштуруудан баш тартуу аракеттерди мыйзамсыз деп табуу, 22.11.2020-жылдагы №25-10-08/6698 чечимди жараксыз деп табуу, көрсөтүлгөн жабдууларга бажы документтерин КНС төлөөдөн бошотуу менен жол-жоболоштурууну милдеттендирүү жөнүндө административдик доо менен кайрылган **(иш АД-1086/20АБ).**

Бишкек шаарынын административдик сотунун 2020-жылдын 18-декабрындагы чечими менен доону канааттандыруудан баш тартылган.

Иштин материалдарынан 04.10.2019-жылдагы сатып алуу–сатуу келишиминин негизинде Кытай Элдик Республикасынан доогер тарабынан 6 даана лифт сатылып алынып, алар 13.09.2020-жылы Кыргыз Республикасынын аймагына алынып келинген. Бажы органы Курулуш компаниясына КНС төлөө зарылчылыгына байланыштуу алардын чыгарылышына байланыштуу бажы операцияларын жүргүзүүдөн баш тарткан.

22.09.2020-жылдагы кат менен Компания "Түндүк" ТЖБ дарегине кайрылып, Кыргыз Республикасынын Салык кодексинин 259 беренесине ылайык Коом КНС төлөөдөн бошотулган, чарба жүргүзүүчү субъекттер тарабынан КР аймагына түздөн-түз өз максаттары үчүн импорттолуучу негизги каражаттарды КНС төлөөдөн бошотууга тыюу салуу бар-жогун жана тыюу салуу жөнүндө тиешелүү документтерди берүүнү өтүнгөн.

28.09.2020-жылдагы кат менен доогерге Кыргыз Республикасынын Салык кодексинин 259 беренесине жана Кыргыз Республикасынын Өкмөтүнүн 2020-жылдын 13-февралындагы №79 токтому менен бекитилген Бажы төлөмдөрүн, атайын, демпингге каршы жана компенсациялык алымдарды эсептөөнү жана төлөөнү контролдоо боюнча Нускамага шилтеме жасоо менен, Курулуш компаниясынын дарегине келип түшкөн жабдуулар жер тилкесинин, курулуштардын ээлери квартиралардын жашоочулары болгон турак үйлөр үчүн арналгандыгын, демек, алар ишкананын активдери болуп эсептелбестигин белгилөө менен КНС төлөөдөн бошотуу менен жабдууларды бажы жагынан жол-жоболоштуруудан баш тартылган. МБКнын 02.11.2020-жылдагы каты менен "Түндүк" ТЖБнын көрсөтүлгөн аракети мыйзамдуу деп табылган. "Бажылык жөнгө салуу жөнүндө" Мыйзамынын 40-беренесине ылайык бажы төлөмдөрүнө төмөнкүлөр кирет: ташып келүүдөгү бажы алымы; ташып чыгуудагы бажы алымы; кошумча нарк салыгы; акциздер (акциздик сапыктар); бажы жыйымдары. Кыргыз Республикасынын Салык кодексинин 226-беренесине ылайык КНС төлөөчү болуп салык салынуучу субъект, ошондой эле салык салынуучу импортту жүзөгө ашыруучу субъект эсептелет. Доогердин КР Салык кодексинин 259 беренесине ылайык КНС төлөөчү катары катталган чарба жүргүзүүчү субъекттер тарабынан түздөн-түз өзүнүн өндүрүштүк максаттары үчүн КР аймагына импорттолуучу негизги каражаттар КНС төлөөдөн бошотулат деген жүйөлөрү негизсиз, анткени аталган кодекстин 259-беренесинин 6-бөлүгүндө негизги каражат - бул ишкердик жүргүзүүдө пайдаланууга арналган актив, өзүнүн наркын бара-бара аны менен түзүлүүчү товарларга, жумуштарга жана кызмат көрсөтүүлөргө өткөрөт, аны пайдалануу же эксплуатациялоо мөөнөтү бир жылдан ашык болот жана, эгерде ушул беренеде башкача каралбаса, бажылык наркы 200 000 сомдон кем эмести түзө тургандыгы аныкталган. Кыргыз Республикасынын Өкмөтүнүн 13.02.2020-жылдагы №79 токтому менен бекитилген Бажы төлөмдөрүн, атайын, демпингге каршы жана компенсациялык алымдарды эсептөөнү жана төлөөнү контролдоо боюнча Нускаманын 57-пунктуна ылайык, КНСти төлөө боюнча субъекттин милдеттенмеси ички керектөө үчүн чыгаруунун бажы жол-жобосуна ылайык товарларды чыгарган күндөн тартып беш жыл өткөндөн кийин, эгерде ушул мезгилдин ичинде КНСти төлөө мөөнөтү келбесе, негизги каражаттарга карата токтотулат. Товар шарттуу чыгарылган болуп эсептелген мөөнөттүн ичинде (же товар чет элдик статусун сактаган мөөнөттүн ичинде) негизги каражаттарды Кодекс тарабынан белгиленген мөөнөткө чейин ажыраткан учурда субъект КНСти товарды чыгарган бажы органына төлөйт. Иштин материалдарынан көрүнүп тургандай, Кыргыз Республикасында ЕАЭБдин бажы аймагына алынып келинүүчү лифттер ишкердик иште колдонууга арналбайт, товарларды, жумуштарды жана кызмат көрсөтүүлөрдү түзбөйт, ошого жараша аларга калдык наркын которушпайт, бул КР СК 259-беренесине туура келбейт.

***VI. Административдик акт-бул административдик органдын же анын кызмат адамынын актысы, бир эле убакта: жалпы укуктук жана жеке-айрым мүнөзгө ээ; тышкы таасири бар, б.а. ички ведомстволук мүнөзгө ээ эмес; укуктук кесепеттерге алып келет, б.а. арыз ээси жана (же) кызыкдар жак үчүн укуктарды жана милдеттерди белгилейт, өзгөртөт, токтотот (КР АПКнин 3-бер. 3-пункту).***

КР АПКнин 186-беренелеринин 1 жана 9-пункттарына ылайык, эгерде иш административдик сот өндүрүшү тартибинде каралууга жана чечилүүгө тийиш болбосо жана талаш-тартышты маңызы боюнча кароо процессинде, арыз берилгенге чейин доону берүүнүн мыйзамда белгиленген мөөнөтү өтүп кетиши белгиленсе, ал калыбына келтирүүгө жатпаса же болбосо калыбына келтирүүдөн баш тартылса, сот иш боюнча өндүрүштү токтотот.

1. Бишкек шаарынын административдик сотунун 2021-жылдын 10 - сентябрындагы **№819/21абс иши** боюнча "БАО" ЖЧКнын МБКга карата 03.02.2021-жылдагы №25-04-08/867 чечимин жараксыз деп табуу, 15.01.2021-жылдагы катта көрсөтүлгөн фактылар боюнча кызматтык териштирүү жүргүзүү жана анын жыйынтыгы боюнча "Бажылык жөнгө салуу жөнүндө" Мыйзамынын 173-беренесине ылайык даттануу боюнча чечим кабыл алууну милдеттендирүү жөнүндө административдик доосу боюнча өндүрүш токтотулган.

Бул аныктама жогору турган сот актылары тарабынан күчүндө калтырылган. Иштин материалдарына караганда 2019-жылы "БАО" ЖЧКсы Бишкек шаарынын райондор аралык сотуна "Баткен" бажысына жана МБКга карата 06.07.2018-жылдагы №2 бажы төлөмдөрүн төлөө Талабын жараксыз деп табуу жана эркин кампанын ээлеринин реестрине киргизүү жөнүндө **( иш №АД-1025/19мб)** административдик доо менен кайрылган.

Бишкек шаарынын райондор аралык сотунун 2019-жылдын 27-ноябрындагы аныктамасы менен иш боюнча өндүрүш токтотулган.

Бишкек шаардык сотунун 2020-жылдын 13-февралындагы аныктамасы менен бул аныктама өзгөртүүсүз калтырылган.

Кассациялык инстанциянын 2020-жылдын 3-июнундагы токтому менен биринчи жана апелляциялык инстанциялардагы соттордун соттук актылары күчүндө калтырылган.

Кийин "БАО" ЖЧКсы МБКга 15.01.2021-жылдагы каты менен "Баткен" бажысынын 06.07.2018-жылдагы №2 бажы төлөмдөрүн төлөө жөнүндө Талабын кайра чакыртып алуу тууралуу чечим кабыл алуу, кандайдыр бир чектөөлөрдү алып салуу боюнча кайрадан кайрылган. Бул кайрылууга жоопкер тарабынан "Баткен" бажысынын 06.07.2018-жылдагы №2 Талабын кайтарып алуу мүмкүн эмес, себеби бул Талап боюнча күчүнө кирген сот актылары бар деген 03.02.2021-ж. №25-04-08/867 жооп берилген.

Сот жоопкердин жогоруда аталган каты МБКнын чечими болуп саналбайт жана доогер үчүн эч кандай укуктук кесепеттерге алып келбейт деген туура жыйынтыкка келген.

|  |
| --- |
|  |

2. "ГТБ" ЖЧКсы МБКга, Түндүк-Чыгыш бажысына карата 13.07.2020-жылдагы №31-05-03/1760 Кабарламасындагы туумду төлөөнү талап кылуу бөлүгүндөгү аракеттерди, МБКнын 13.11.2020-жылдагы №15-09-08/6989 даттануусун кароодон баш тартуусун мыйзамсыз деп табууну суранып административдик доо менен сотко кайрылган **(иш №АД-321/21абс3).**

Бишкек шаарынын административдик сотунун 2021-жылдын 19-мартындагы аныктамасы менен иш боюнча өндүрүш КР АПКнин 186-беренесинин 9-пунктунун негизинде токтотулган.

Иштин материалдарынан көрүнүп тургандай, Түндүк-Чыгыш бажы тарабынан доогерге 13.07.2020-жылы бажы төлөмдөрүнүн, атайын, демпингге каршы, компенсациялык алымдардын белгиленген мөөнөттө төлөнбөгөн суммалары жөнүндө №10 Кабарлама берилген. Бул Кабарламанын туум бөлүгүндө макул болбой, доогер МБКга кайрылган, ал 13.11.2020-жылдын чечими менен даттанууну канааттандыруудан баш тарткан.

"Бажылык жөнгө салуу жөнүндө" Мыйзамдын 173-беренесинин 5-бөлүгүнө ылайык бажы иши чөйрөсүндөгү ыйгарым укуктуу мамлекеттик органдын ушул беренеге ылайык даттанууну карап чыгуусунун натыйжасы боюнча кабыл алган чечимине макул болбогон жак кабыл алынган чечимди алган күндөн тартып отуз календардык күндүн ичинде сот органына даттанууга укуктуу.

Бул доо менен доогер 28.01.2021-жылы сотко кайрылып, бирок бул мөөнөттү жүйөлүү себептер менен өткөрүп жиберүүнүн себептери сотко көрсөтүлгөн эмес, демек сот ыйгарым укуктуу бажы органынын чечимине даттануу үчүн мыйзамда каралган мөөнөт өткөрүлүп жиберилген деген туура жыйынтыкка келген.

Апелляциялык инстанциянын 2021-жылдын 20-майындагы аныктамасы менен биринчи инстанциядагы соттун аныктамасын өзгөртүүсүз калтырылган.

Сот актылары кассациялык тартипте даттанылган эмес.

**Тыянактар жана сунуштар:**

Статистикалык отчеттуулукка таянсак, бажы талаштары боюнча иштер каралып жаткан иштердин жалпы санынын бир аз эле бөлүгүн түзөт.

Алсак, 2020–жылы Бишкек шаарынын административдик соту тарабынан жалпысынан 562 иш бүткөрүлгөн, анын ичинен бажы талаштары боюнча иштер 6 гана ишти түзөт; 2021-жылы аяктаган 524 иштин ичинен 7 иш; 2022-жылы аяктаган 615 иштин ичинен бажы талаштары боюнча иштер 12 ишти түзгөн.

Кассациялык инстанцияда соттук актылардын бекитилүүсү сооттук практиканы жалпылоо мезгилде 55% ды түздү, бул ушул категориядагы иштерди кароодо соттор тарабынан материалдык жана процесстик мыйзамдардын ченемдерин туура эмес колдонууга жол берилип жаткандыгын күбөлөндүрөт.

**Ушуга байланыштуу, сотторго төмөнкүлөргө көңүл буруу сунушталат:**

**1.** Соттор бажы укуктук мамилелеринин катышуучулары болуп мамлекеттик органдар (Кыргыз Республикасынын Мамлекеттик бажы кызматынын органдары жана Кыргыз Республикасынын Мамлекеттик салык кызматынын органдары (Кыргыз Республикасында Евразия экономикалык бирлигинин бажы аймагына өтүүчү импортко КНСти тескөө боюнча) жана жеке жана юридикалык жактар чыга тургандыгын эске алышы керек.

ЕЭБ 2017-жылдын 11-апрелиндеги Кодексинин 2-беренесинин 38-пунктуна ылайык, (29-Май, 2019-жылдын протоколунун редакциясында) "бажы органдары-мүчө мамлекеттердин бажы органдары.

Кыргыз Республикасынын 2019-жылдын 24-апрелиндеги "Бажылык жөнгө салуу жөнүндө" Мыйзамынын 6-беренесинин 1-бөлүгүнүн 4-пунктуна ылайык "бажы органдары - бажы иши чөйрөсүндөгү ыйгарым укуктуу мамлекеттик орган, бажыканалар, бажы иши чөйрөсүндөгү ыйгарым укуктуу мамлекеттик органга караштуу ведомстволук башка бөлүктөр”.

ЕЭБ Кодексинин 2-беренесинин 16-пунктуна ылайык (2019-жылдын 29-майдагы Протоколдун редакциясында) "жак-жеке жак, юридикалык жак, ошондой эле юридикалык жак болуп саналбаган уюм.

Кыргыз Республикасынын 2019-жылдын 24-апрелиндеги №52 "Бажылык жөнгө салуу жөнүндө" Мыйзамынын 6-беренесинин 1-бөлүгүнүн 3-пунктуна ылайык “ата мекендик жактар - юридикалык жакты түзгөн жана түзбөгөн, Кыргыз Республикасында жайгашкан, Кыргыз Республикасынын мыйзамдарына ылайык түзүлгөн ишканалар, мекемелер, уюмдар, ошондой эле жеке жактар-резиденттер, анын ичинде Кыргыз Республикасынын аймагында жеке ишкер катары катталгандар”.

**2.** Бажы органынын чечимдерин (толук же жарым-жартылай), аракеттерин (аракетсиздигин) талашууда административдик доого доонун талаптарынын негиздүүлүгүн ырастаган документтер тиркелиши керек. Бул төмөнкүлөр болушу мүмкүн: доонун негиздүүлүгүн ырастаган далилдер (бажы алымдарын жана төлөмдөрүн эсептөө жөнүндө бажы органынын чечими (билдирүүсү); доогерде ашыкча төлөнгөн жана (же) ашыкча өндүрүлгөн бажы төлөмдөрү бар экендигин ырастоочу документтер; Кыргыз Республикасынын "Административдик иштин негиздери жана административдик жол-жоболор жөнүндө" Мыйзамына ылайык талаш-тартышты жөнгө салуунун сотко чейинки тартибин сактоону ырастаган документтер-даттанууну кароонун натыйжалары боюнча ыйгарым укуктуу бажы органынын чечими; бюджетке төлөнүүгө тийиш болгон бажы алымдарынын жана төлөмдөрүнүн эсептелгендигин тастыктаган документтер (эсептөө жөнүндө билдирүү, текшерүү актысы, текшерүү актысына тиркелүүчү кошумча эсептелген бажы алымдарынын жана төлөмдөрүнүн суммасынын эсеби); товарларды жеткирүү боюнча эсеп-фактуралар; бажы карыздарын эсептөө боюнча кат алышуулар; доогердин бажы алымдарын жана төлөмдөрүн төлөө боюнча бажы карызы жоктугун ырастаган документтер, аны жоюунун далилдери (финансылык жана бухгалтердик документтер, эсеп-фактуралар, өздүк эсеп карточкасынан көчүрмө ж. б.), доогер бажы алымдарынын жана төлөмдөрүнүн суммасын негизсиз эсептелген деп эсептеген документтер (каттар, товарларды жеткирүү боюнча кат алышуулар, экспертиза актысы, аудитордук корутунду, салык кызматынын органдарына отчеттордун көчүрмөлөрү, соттун чечими ж. б.), жоопкерге административдик доонун көчүрмөсүн жөнөтүү жөнүндө далилдер (квитанциянын көчүрмөсү, тил кат), юридикалык жактын уюштуруу документтеринин көчүрмөлөрү (Устав, Мамлекеттик каттоо жөнүндө күбөлүк), жеке жакты жеке ишкер катары мамлекеттик каттоо жөнүндө күбөлүк, мамлекеттик алым төлөнгөндүгү жөнүндө документ.

**3.** Бул категориядагы иштерди кароодо соттор далил базасын түзүүлүсүнө, бажы органынын чечиминин негиздүүлүгүнө көңүл буруусу керек, ушуга байланыштуу төмөнкүлөрдү белгилөө зарыл:

- бажы органдарынын бажы төлөмдөрүн, атайын, демпингге каршы, компенсациялык алымдарды төлөө жөнүндө Кабарлама коюу тууралуу чечимин кабыл алуусунун мыйзамдуулугу;

- бажы органдарынын чечимдеринде берилген, бажы төлөмдөрүн, атайын, демпингге каршы, компенсациялык алымдарды төлөө жөнүндө Кабарламаны коюу үчүн негиз болгон бажы органдарынын аргументтеринин жетиштүүлүгү. Бажы төлөмдөрүн төлөө жөнүндө талаптарды алгандан кийин декларант бажы төлөмдөрүн төлөө жөнүндө талаптарга соттук тартипте даттануу менен өз кызыкчылыктарын коргоого дагы бир мүмкүнчүлүк алат.

2019-жылдын-жылдын 24-апрелиндеги №52 "Бажылык жөнгө салуу жөнүндө" Мыйзамынын 173-беренесинин 5-бөлүгүнө ылайык бажы иши чөйрөсүндөгү ыйгарым укуктуу мамлекеттик органдын ушул беренеге ылайык даттанууну карап чыгуусунун натыйжасы боюнча кабыл алган чечимине макул болбогон жак кабыл алынган чечимди алган күндөн тартып отуз календардык күндүн ичинде сот органына даттанууга укуктуу.

- кайтарууну талап кылган бажы төлөмдөрүн төлөө фактысы, бажы төлөмдөрүн кайтарууну талап кылуунун себептери. Ошондой эле бажы органдарынын төлөнгөн же ашыкча төлөнгөн бажы төлөмдөрүн кайтарып берүү мүмкүн эместигинин же баш тартуусунун себептерин аныктоо зарыл. Эгерде бул ишти кароо процессинде доогер кайтарып берүүнү талап кылган бажы төлөмдөрүн эсепке алуу мүмкүнчүлүгү жөнүндө маселе келип чыкса, сот тарабынан анда мындай эсепке алуу мүмкүнбү же жокпу; эсепке бажы төлөмдөрүнүн кайсы түрүнүн эсебине чегерүү жүргүзүлөт; доогер эсепке чегерүү жүргүзүлө турган бажы төлөмдөрүн төлөөчү болуп эсептелеби же жокпу, так аныкталууга тийиш.

**4.** Ошондой эле бажы иши чөйрөсүндөгү Кыргыз Республикасынын мыйзамдары күчүнө кирген күндөн кийин пайда болгон мамилелерге карата колдонулаарын жана эгерде ЕЭБ кодексинде жана бажылык жөнгө салуу жөнүндө Мыйзамдын 44-главасында башкача белгиленбесе, артка карай күчкө ээ эместигин эске алуу керек.

ЕЭБ кодексинде жана бажылык жөнгө салуу жөнүндө мыйзамда белгиленген убакыттын мезгили же окуянын болушу менен белгиленген мөөнөттөрдүн башталышын жана аякташын аныктоо ЕЭБ кодексинин 4-беренесинде каралган тартипте жүзөгө ашырылат.

Бажылык жөнгө салуу жөнүндө Мыйзамдын 54-беренесинин 6-бөлүгүнө ылайык бажы төлөмдөрүн төлөө боюнча милдеттүүлүктү аткарбаган же талаптагыдай эмес аткарган учурда бажы органдары бажы төлөмдөрүн төлөөчүгө, ошондой эле ЕЭБ [Кодекске](toktom://db/146630) ылайык бажы төлөмдөрүн төлөө боюнча жоопкерчиликти төлөөчү менен бирге тартуучу жактарга бажы төлөмдөрүнүн белгиленген мөөнөттө төлөнбөгөн суммасы жөнүндө Кабарлама жиберет. Кабарлама бажы төлөмдөрүн төлөбөй коюу же толук төлөбөй коюу фактысы аныкталган күндөн тартып отуз календарлык күндөн кечиктирбестен төлөөчүгө же болбосо бажы төлөмдөрүн төлөө боюнча милдетти ЕЭБ [Кодекске](toktom://db/146630) ылайык бирге тарткан жакка жиберилүүгө тийиш.

Кабарламада көрсөтүлгөн талапты аткаруу мөөнөтү төлөөчү же бажы төлөмдөрүн төлөө боюнча милдетти ЕЭБ [Кодекске](toktom://db/146630) ылайык бирге тарткан жак мындай Кабарламаны алган күндөн тартып отуз календарлык күндөн ашпайт. Төлөөчү же бажы төлөмдөрүн төлөө боюнча милдетти ЕЭБ [Кодекске](toktom://db/146630) ылайык бирге тарткан жак Кабарламада көрсөтүлгөн талапка макул болгон учурда, бажы органы тарабынан төлөөчүгө же болбосо бажы төлөмдөрүн төлөө боюнча милдетти ЕЭБ [Кодекске](toktom://db/146630) ылайык бирге тарткан жакка мындай Кабарламаны алган күндөн тартып алты айдан ашпаган мөөнөттө Кабарламада көрсөтүлгөн талапты аткаруу мүмкүнчүлүгү берилиши мүмкүн. Кабарлама уюмдун жетекчисине же башка ыйгарым укуктуу өкүлүнө же жеке жакка кол койдуруп алуу менен же Кабарламаны алган фактысын жана датасын тастыктаган башкача ыкма менен тапшырылууга тийиш. Кабарламаны жеке өзүнө берүү мүмкүн болбосо же болбосо аталган адамдар Кабарламаны алуудан качса, ал тапшырык кат түрүндө почта аркылуу жиберилет. Кабарлама тапшырык кат менен почта аркылуу жөнөтүлгөн учурда, кабарлама жөнөтүлгөн күндөн кийинки күндөн тартып он календардык күн өткөндөн кийин ал тапшырылды деп эсептелет. Кабарламада белгиленген талаптар билдирүүдө көрсөтүлгөн мөөнөттө аткарылбаган же талаптагыдай аткарылбаган учурда, ошондой эле Кодекстин 55-беренесинин 4-пунктуна ылайык мындай Кабарама жиберилбесе, бажы органдары тарабынан бажы төлөмдөрүн өндүрүү боюнча чаралар көрүлөт. Бажылык жөнгө салуу жөнүндө Мыйзамдын 77 - беренесинин 3-бөлүгүнө ылайык, Бажы төлөмдөрүн өндүрүп алуу мөөнөтү товар чыгарып берилген учурдан тартып беш жылдан ашпоого тийиш. Ар бир жак, эгерде ушул жактын пикиринде бажы органынын (бажы органынын кызмат адамынын) чечими, аракети (аракетсиздиги) аркылуу анын укуктары жана эркиндиктери бузулса, аларды ишке ашырууга тоскоолдуктар түзүлсө же болбосо кандайдыр бир милдет ага мыйзамсыз жүктөлсө, мындай чечимди, аракетти (аракетсиздикти) даттанууга укуктуу (бажылык жөнгө салуу жөнүндө Мыйзамдын 164-бер. 1-бөл). Мыйзамдын 166-беренесинин 1-бөлүгүнө ылайык, бажы органынын же анын кызмат адамынын чечимине, аракетине (аракетсиздигине) карата даттануу үч айдын ичинде берилиши керек. Даттанууну берүү мөөнөтү жүйөлүү себептерден улам өткөрүп жиберилген учурда, бул мөөнөт даттануу менен кайрылган жактын арызы боюнча, даттанууну кароого укуктуу бажы органы тарабынан калыбына келтирилиши мүмкүн. Өтүп кеткен мөөнөттү калыбына келтирүү жөнүндө арызды четке кагуу тууралуу чечим кабыл алынган учурда чечим жазуу жүзүндө жол-жоболонот жана кабыл алынган күндөн тартып үч жумушчу күндүн ичинде арыз ээсине жиберилет. Көрсөтүлгөн даттанууну толук карап чыгуу үчүн зарыл документтер жана маалыматтар бажы органында болбогон учурда, ушул даттанууну карап жаткан бажы органы аларды даттануу берген жактан, ошондой эле башка компетенттүү органдардан жана уюмдардан, анын ичинде чет мамлекеттердин органдарынан жана уюмдарынан сурап алууга укугу бар. Бул учурда бажы органынын же анын кызмат адамынын чечимине, аракетине (аракетсиздигине) даттанууну кароо мөөнөтү бажы органы сурап жаткан документтерди жана маалыматтарды алганга чейин, бирок ушул суроо-талап жөнөтүлгөн күндөн баштап төрт айдан ашык эмес мөөнөткө токтотулат. Даттануу ал келип түшкөн күндөн тартып, ал эми ушул Мыйзамдын [168-беренесинин](file:///C:\Users\b.karagulova\AppData\Local\Temp\Toktom\d82eeb2e-3002-4312-b8a7-15c74fccdd3e\document.htm#st_168) 3-бөлүгүндө каралган учурда - ушул даттанууну толук карап чыгуу үчүн зарыл документтерди жана маалыматтарды бажы органы алган күндөн тартып он төрт жумушчу күндүн ичинде каралууга тийиш.

**5.** Туруктуу негизде мыйзамдарды, мыйзам актыларына киргизилип жаткан өзгөртүүлөрдү өз убагында изилдеп туруу керек.

Ошондой эле талаш-тартыштарды чечүүдө талашылып жаткан акт пайда болгон / кабыл алынган, даттанылып жаткан аракет (аракетсиздик) жасалган учурга карата колдонулуп келген мыйзамдардын ченемдери колдонулууга тийиш экендигин эске алуу керек.

**Соттук тажрыйбаны жалпылоо,**

**сот статистикасын анализдөө жана**

**Пленумдун ишин камсыздоо бөлүмү**